b'\n_START_ARTICLE_\nTerra Mariana-korsets orden\n_START_PARAGRAPH_\nTerra Mariana-korsets orden ogs\xc3\xa5 kalt Terra Mariana-ordenen (estisk: Maarjamaa Risti teenetem\xc3\xa4rk) er en estisk orden. Den ble innstiftet 16. mai 1995 til minne om Estlands selvstendighet. Ordenens navn viser til at Estland i 1215 av pave Innocens III ble gitt navnet Terra Mariana (Marialandet). Ordenen tildeles utenlandske borgere for innsats for Estland. Terra Mariana-korsets orden rangerer som nummer tre av Estlands ordener, etter Riksv\xc3\xa5penets orden, men f\xc3\xb8r Den hvite stjernes orden. Republikken Estlands president er ordenens stormester.\n_START_SECTION_\nInsignier\n_START_PARAGRAPH_\nOrdenstegnet for Terra Mariana-korsets orden best\xc3\xa5r av et hvitt utb\xc3\xb8yd kors med svarte og bl\xc3\xa5 kanter, det vil si fargene fra Estlands flagg. I korsvinklene er det plassert Maria-monogrammer. Baksiden b\xc3\xa6rer innskriften \xc2\xabPRO TERRA MARIANA\xc2\xbb. Ordenstegnene for de forskjellige klassene er identiske i alt unntatt st\xc3\xb8rrelsen, men b\xc3\xa6res i b\xc3\xa5nd av forskjellig utforming. Korset er opphengt i b\xc3\xa5ndet i et ledd best\xc3\xa5ende av Estlands riksv\xc3\xa5pen. Ordensstjernen har \xc3\xa5tte tagger og b\xc3\xa6rer ordenstegnet med et skjold med Estlands riksv\xc3\xa5pen i midten. Ordenskjedet best\xc3\xa5r av tolv Maria-monogrammer, seks skjold med Estlands riksv\xc3\xa5pen og seks kors av samme type som ordenstegnet. Ordensb\xc3\xa5ndet er bl\xc3\xa5tt.\n_START_SECTION_\nTildeling\n_START_PARAGRAPH_\nOrdenen tildeles av Estlands president, som selv er og innehaver av storkors. Forhenv\xc3\xa6rende presidenter forblir storkors av Terra Mariana-korsets orden etter avgang fra presidentembetet. H\xc3\xb8yeste klasse tildeles i hovedsak utenlandske statsoverhoder, eller borgere som har utvist Estland s\xc3\xa6rlige tjenester. Mellom 1995 og 2008 er 40 personer tildelt ordenens 1. klasse med kjede. Den ordin\xc3\xa6re 1. klasse er blitt 169 personer til delt, 2. klasse er tildelt 123 personer, 3. klasse 174 personer, 4. klasse personer 177 og 5. klasse 136 personer.\n_START_SECTION_\nNorske innehavere\n_START_PARAGRAPH_\nKong Harald V er storkors med kjede av Terra Mariana-korsets orden. Dronning Sonja, kronprins Haakon og kronprinsesse Mette-Marit er storkors (f\xc3\xb8rste klasse). Kjell Magne Bondevik ble i 2002 tildelt storkors. I forbindelse med statsbes\xc3\xb8k i 2002 ble en rekke norske statstjenestemenn tildelt ordenen. Storkors ble regjeringsr\xc3\xa5d Nina Frisak og utenriksr\xc3\xa5d Bjarne Lindstr\xc3\xb8m til del. Ogs\xc3\xa5 kabinettssekret\xc3\xa6r ved hoffet, Berit Tversland, ble da tildelt storkors. Norges ambassad\xc3\xb8r til Estland, Per Kristian Pedersen, ble tildelt storkors i september 2005. Hans forgjengere er ogs\xc3\xa5 tildelt ordenen. Brit L\xc3\xb8vseth, ambassad\xc3\xb8r mellom 1991 og 1995, ble utnevnt til storkors i august 1995, mens Kai Olaf Lie ble tildelt ordenens andre klasse i 2000. Den norske ambassad\xc3\xb8ren i perioden 2005-2010, Stein Vegard Hagen ble i 2010 tildelt ordenens f\xc3\xb8rste klasse._NEWLINE_Andre klasse er tildelt Christopher Fougner Prebensen, generalsekret\xc3\xa6r i Den norske Atlanterhavskomit\xc3\xa9 (2004). Oversetteren Turid Farbregd ble i februar 1999 tildelt ordenens tredje klasse. Martin Killi er tildelt samme klasse for sitt fremme av forbindelsene mellom Norge og Estland. I 2007 ble fylkesordf\xc3\xb8rer i Buskerud, Tor Ottar Karlsen, tildelt ordenens fjerde klasse for innsats i forbindelse med organisering av hjelpearbeid til vennskapsfylket P\xc3\xa4rnu, da dette var rammet av en stormkatastrofe.'